Közös álláspont

(1997. október 6.),

amelyet a Tanács az Európai Unióról szóló szerződés K.3. cikke alapján fogadott el, az Európa Tanácsban és az OECD-ben a korrupcióról folytatott tárgyalásokról

(97/661/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak K.3. cikke (2) bekezdésének a) pontjára, valamint K.5. cikkére,

mivel a tagállamok a korrupció elleni nemzetközi szintű fellépést közös érdekű ügynek tekintik;

tekintettel az Európai Közösségek pénzügyi érdekeinek védelméről szóló egyezményhez csatolt, Tanács által megfogalmazott 1996. szeptember 27-i jegyzőkönyvre [1];

tekintettel a Tanács által 1997. május 26-án megfogalmazott, az Európai Közösségek tisztviselőit, illetve az Európai Unió tagállamainak tisztviselőit érintő korrupció elleni fellépésről szóló, 1997. május 26-i egyezményre [2];

tekintettel a Bizottságnak a korrupcióellenes uniós politikáról az Európai Parlamenthez és a Tanácshoz 1997. május 21-én intézett közleményére;

mivel az Európa Tanács Miniszteri Bizottsága 1996 novemberében cselekvési programot fogadott el a korrupcióval szemben, amely prioritásként kezeli egy, a korrupció elleni büntetőjogi egyezmény kidolgozását;

mivel az OECD miniszteri szintű tanácsa 1997. május 26-án ajánlást fogadott el a nemzetközi kereskedelmi ügyletekben megnyilvánuló korrupcióról, és úgy határozott, hogy tárgyalásokat kezd egy olyan nemzetközi egyezményről, amely a külföldi köztisztviselők megvesztegetését bűncselekménnyé nyilvánítja; ez az ajánlás 1997 végéig áll nyitva aláírásra;

figyelembe véve az Európa Tanácsban és az OECD-ben folyó eljárásokat, és annak tudatában, hogy biztosítani kell annak összeegyeztethetőséget az Európai Unióban folyó munkával;

az Unió érdekeinek védelmében és az Európa Tanácsban, illetve az OECD-ben kidolgozott két nemzetközi okmány közötti szükségtelen megkettőzést, illetve azok összeegyeztethetetlenségének elkerülését óhajtva;

mivel az amszterdami Európai Tanács jóváhagyta a Szervezett Bűnözés Elleni Magas Szintű csoport cselekvési tervét, amely átfogó terv kialakítását javasolja a korrupció elleni fellépés érdekében,

MEGHATÁROZTA EZT A KÖZÖS ÁLLÁSPONTOT:

1. cikk

(1) A tagállamok támogatják a külföldi tisztviselőket és a nemzetközi szervezetek tisztviselőit érintő megvesztegetés bűncselekménnyé nyilvánításáról szóló megfelelő nemzetközi megállapodások kidolgozását. A joghatósági kérdések sérelme nélkül a cselekmény tényállásának minden állam és nemzetközi szervezet tekintetében ki kell terjednie a korrupcióra.

(2) A tagállamok szükség esetén egy erre irányuló külön záradék beiktatásával biztosítják, hogy az Európa Tanácsban és az OECD-ben kidolgozott megállapodások rendelkezései összeegyeztethetőek legyenek különösen a jogsegélyre, a kiadatásra, a korrupció elleni küzdelemre, valamint a Közösség pénzügyi érdekeinek védelmére közöttük létrejött megállapodásokkal.

(3) A tagállamok támogatják az Európa Tanácsban és az OECD-ben jelenleg a korrupcióval kapcsolatosanfolyamatban lévő munkálatok összehangolását, hogy biztosítsák az összeegyeztethetetlenség elkerülését az egyes egyezménytervezetek rendelkezései között, és azt, hogy az egyik szervezetben végzett tevékenység ne veszélyeztesse vagy szükségtelenül ne ismételje meg a másik szervezetben folyó munkálatokat.

(4) Az Európa Tanácsban és az OECD-ben a korrupcióval kapcsolatos, folyamatban lévő tárgyalások során a tagállamok, az elnökség kezdeményezésére – ésszerű határokon belül – összehangolják álláspontjaikat, és közös álláspont kialakítására törekednek minden, az Európai Unió érdekeit számottevően érintő ügyben. A Bizottságot teljes mértékben bevonják e munkába.

2. cikk

Ezt a közös álláspontot a Hivatalos Lapban ki kell hirdetni.

Kelt Luxembourgban, 1997. október 6-án.

a Tanács részéről

az elnök

J. Poos

[1] HL C 313., 1996.10.23., 2. o.

[2] HL C 195., 1997.6.25., 1. o.

--------------------------------------------------